Lan Marie Berg

Lan Marie Nguyen Berg (født 4. mars 1987 i Oslo) er en norsk politiker (MDG) som er stortingsrepresentant for Oslo fra 2021.
Hun var byråd for miljø og samferdsel i Oslo, samt byrådets nestleder fra 2015 til 2021. Arild Hermstad var byråd for miljø og samferdsel mens Berg var i permisjon fra 2. januar 2020 til 3. august 2020.Den 16. juni 2021 vedtok Oslo bystyre mistillit til Berg, og hele Oslo byråd bestående av de tre partiene Ap, SV og MDG, under ledelse av Raymond Johansen, valgte å gå av.


== Utdanning og karriere ==
Berg har en mastergrad fra Senter for utvikling og miljø ved Universitetet i Oslo og skrev sin masteroppgave om bruk av solkraft i en kenyansk landsby.Hun meldte seg inn i Spire i 2009, og har jobbet for Melafestivalen. Ellers er hun kjent som medlem av bloggkollektivet Grønne Jenter. Hun har også arbeidet ved Cicero senter for klimaforskning ved Universitetet i Oslo.


=== Politiske verv ===
Foran kommunestyre- og fylkestingsvalget 2015 ble hun innstilt som førstekandidat for Miljøpartiet De Grønne i Oslo 26. september 2014, og ble etter valget byråd for miljø og samferdsel. 
Ved kommunestyrevalget 2019 var hun igjen Oslo MDGs førstekandidat. Hun fikk da flest personstemmer av samtlige kandidater på tvers av parti.Til Stortingsvalget 2021 var hun Miljøpartiet De Grønnes førstekandidat i Oslo, og ble innvalgt.


=== Mistillit ===

I 2020 fremmet FrP og FNB mistillitsforslag mot Berg for omfattende brudd på arbeidsmiljøloven i Energigjenvinningsetaten og for brudd på informasjonsplikten overfor bystyret. Forslaget fikk stemmene fra Høyre, Venstre, KrF, Frp og FNB. De rødgrønne partiene sluttet ring om henne, inklusive Rødt og Senterpartiet.Våren 2021 var Berg utsatt for omfattende hets i sosiale medier. Politiet i Oslo besluttet å etterforske hetsen som straffbare forhold, og en hatgruppe på Facebook ble satt på pause.I 2021 fremmet FrP på nytt mistillitsforslag mot Berg. Bakgrunnen for mistilliten var at et anbud om ny vannforsyning var blitt fem milliarder dyrere enn budsjettert, og at Berg hadde avventet å informere bystyret om kostnadsøkningen. Mistillitsforslaget fikk med støtte av Rødt og Senterpartiet flertall den 16. juni. Raymond Johansen varslet at byrådet ville gå av om mistillitsforslaget mot Berg ble vedtatt («kabinettsspørsmål»). Hele Oslo byråd varslet deretter sin avgang og fortsatte som forretningsministerium. Berg gikk av som byråd 18. juni 2021 da hun ble erstattet av Hanna E. Marcussen.


== Liv og bakgrunn ==
Bergs far, Khanh Thanh Nguyen, som ble lam etter fall fra lasteplanet på en bil, kom til Norge fra Vietnam som 14-åring i 1968. Han fikk opptrening på Sunnaas sykehus og studerte senere statsvitenskap ved Universitetet i Oslo. Moren, Mari Ann Berg, er lokalpolitiker for SV i Oppegård, hvor også faren er engasjert. Familien er katolsk.Hun har bodd på Tuvalu, i Kenya, i Sør-Afrika og i Vietnam og er nå bosatt i Oslo.


== Utmerkelser ==
I 2018 ble hun tildelt Sykkelprisen av Syklistenes Landsforening (SLF).
Kommunal Rapport kåret henne til «Årets kommuneprofil» 2018.


== Stortingskomitéer ==
2021–2025: 1.nestleder i Energi- og miljøkomiteen og nestleder i MDGs gruppestyre


== Fotnoter ==


== Referanser ==


== Eksterne lenker ==
(en) Lan Marie Nguyen Berg – kategori av bilder, video eller lyd på Commons 
(en) Lan Marie Berg på Internet Movie Database 
(no) Lan Marie Berg på Twitter 
(no) Intervju for Norsk klimanettverk